“หุ้นเอเชีย” เปิดลบ นักลงทุน วิตกตัวเลขเศรษฐกิจ “เอเชีย”
“ตลาดหุ้นเอเชีย” เปิดลบ นักลงทุนกังวลตัวเลขเศรษฐกิจเอเชีย หลังจากญี่ปุ่นรายงานยอดขาดดุลการค้า 1.55 หมื่นล้านดอลลาร์ ซึ่งมากกว่าที่นักเศรษฐศาสตร์คาดการณ์ไว้ รวมถึงจับตาเหล่าผู้นำเศรษฐกิจในเอเชียมีกำหนดเข้าร่วมการประชุมสุดยอดเอเปคในไทย
“หุ้นเอเชีย” เปิดลบ นักลงทุนกังวลตัวเลขเศรษฐกิจเอเชีย หลังจากญี่ปุ่นรายงานยอดขาดดุลการค้า 1.55 หมื่นล้านดอลลาร์ เกินกว่าคาดไว้
17 พ.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ ขณะที่นักลงทุนจับตาการเปิดเผยข้อมูลเศรษฐกิจในเอเชีย โดยญี่ปุ่นรายงานยอดขาดดุลการค้า 1.55 หมื่นล้านดอลลาร์ ซึ่งมากกว่าที่นักเศรษฐศาสตร์ในผลสำรวจที่จัดทำโดยสำนักข่าวรอยเตอร์คาดการณ์ไว้ที่ 1.1 หมื่นล้านดอลลาร์
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 28,020.49 จุด เพิ่มขึ้น 30.32 จุด หรือ +0.11%, ดัชนี HSI ตลาดหุ้นฮ่องกงเปิดวันนี้ที่ 18,071.60 จุด ลดลง 184.88 จุด หรือ -1.01% และดัชนี SSE Composite ตลาดหุ้นจีนเปิดวันนี้ที่  3,110.96 จุด ลดลง 9.02 จุด หรือ 0.29%
ขณะที่นักลงทุนจับตาเหล่าผู้นำเศรษฐกิจในเอเชียมีกำหนดเข้าร่วมการประชุมสุดยอดเอเปคที่ประเทศไทย รวมถึงการที่ธนาคารกลางอินโดนีเซียจัดการประชุมนโยบายการเงินเป็นวันที่สอง โดยนักเศรษฐศาสตร์คาดการณ์ว่า จะมีการปรับขึ้นอัตราดอกเบี้ย 0.50% สู่ระดับ 5.25%
นอกจากนี้ ปัจจัยที่อาจมีผลกระทบต่อตลาดได้แก่ การที่บริษัทเทมาเส็ก โฮลดิ้งส์ ซึ่งเป็นบริษัทเพื่อการลงทุนของรัฐบาลสิงคโปร์เปิดเผยในวันนี้ (17 พ.ย.65) ว่าเทมาเส็กจะปรับลดมูลค่าของการลงทุนทั้งหมดในบริษัทเอฟทีเอ็กซ์ (FTX) ซึ่งเป็นแพลตฟอร์มซื้อขายคริปโทเคอร์เรนซี โดยไม่คำนึงถึงผลของการที่เอฟทีเอ็กซ์ยื่นขอล้มละลาย
ด้านเทมาเส็กเปิดเผยว่า ในช่วงเดือนต.ค.64 จนถึงเดือนม.ค.65 บริษัทได้ลงทุนในเอฟทีเอ็กซ์ อินเตอร์เนชันแนล (FTX International) ด้วยการถือหุ้นราว 1% และถือหุ้น 1.5% ในบริษัทเอฟทีเอ็กซ์ ยูเอส (FTX US) คิดเป็นมูลค่าทั้งสิ้น 275 ล้านดอลลาร์สหรัฐ หรือคิดเป็นสัดส่วน 0.09% ของมูลค่าพอร์ตการลงทุนสุทธิของเทมาเส็กซึ่งอยู่ที่ 4.03 แสนล้านดอลลาร์สิงคโปร์ (2.9423 แสนล้านดอลลาร์สหรัฐ) ณ สิ้นเดือนมี.ค.ปีนี้